****

**Berobbantja az őszt az Akvárium Klub**

**Beköszöntött az ősz és vele együtt a klubszezon is, és ahogy azt már megszokhattuk, az Akvárium Klub most is a legütősebb élő- és elektronikus zenei programokkal készül az őszi-téli szezonra. Többek között itt tartják majd szeptemberben a Telekom Electronic Beats fesztivált, és idén is a klub ad otthont a Budapest Ritmonak.**

Az Akvárium Klub évről-évre világsztárok sorát hozza el Budapestre. Így történt ez a nyáron is, amikor a **Sun & Soda** keretében három alkalommal változott mini oázissá az Akvárium terasza, és teltház előtt játszott **Sasha**, **Guy J & Henry Saiz**, valamint a **Gus Gus**. Az őszi-téli szezonban sem lesz másként, hiszen már szeptemberben elkezdődik a programdömping és érkezik a **Telekom Electronic Beats** szeptember 19. és 21. között, olyan menő nevekkel, mint a **Modeselektor**, a **Sevdaliza** vagy a **Motor City Drum** **Ensemble**.

Októberben ismét az Akvárium Klub lesz a CAFé Budapest egyik kiemelt helyszíne. A Hangvető és a CAFé Budapest szervezésében megvalósuló **Budapest Ritmo** idén is birtokba veszi a klubot és október 4-6. között a világzene legjobbjait hozza el, a portugál fado-tól a balkáni rezesekig, szájbőgőtől a cumbiáig számos érdekes zenei műfajjal ismerkedhet meg a közönség.

Koncertek terén sem lehet hiányérzetünk az őszi szezonban, hiszen már dupla teltházas a **Skillet** novemberi koncertje, emellett pedig nemzetközi fronton olyan fellépők érkeznek a klubba, mint a **Hooverphonic**, **William Fitzsimmons**, **Adam Naas**, **Scarlxrd**, **The Asteroids** Galaxy Tour, The Wooten Brothers és a Front 242. Persze itt lesznek a hazai kedvencek is: az Akváriumban mutatja be legújabb lemezét az **Elefánt**, az **Erik Sumo Band**, az **Ethnofil**, a **Blahalouisiana** és az **Ocho Macho**, szülinapi bulival érkezik a **Firkin**,  a **New Level Empire** és a **DLRM**, itt mutatkozik majd be a **Talk2Night**, Halloweeni bulit tart a **Jetlag**, visszatér a **Subscribe**, de koncertet ad majd többek között az **Analog Balaton**, a **Down for Whatever**, a **Soulwave**, **Péterfy Bori & Love Band**, a **Konyha** és a **ByeAlex és a Slepp** is.

Természetesen az Akvárium – ahogy eddig is – messze kiemelkedik az elektronikus zenei felhozatal terén. Olyan világklasszis sztár DJ-k érkeznek majd, mint **Jan Blomqvist + Band**, **Roni Size**, **Enrico Sangiuliano**, **Hernan Cattaneo**, **Paula Temple**, **Deborah De Luca**, **Andy C & Dillinja**, **Pan-Pot**, **Adriatique** és ahogy azt már megszokhattuk, idén is Pre-NYE bulival érkezik a **Kollektiv Turmstrasse**.

A nyár folyamán ráadásul a **KisHall** is megújult: új, nagyobb kiszolgáló felületet, valamint egy VIP területet is kialakítottak, illetve a terem dizájnja is felfrissült. Emellett egy teljesen új hangrendszerrel szerelték fel a KisHallat, így a tökéletes hangzás garantált. Érdemes kipróbálni!

További információk és jegyek: akvariumklub.hu

Budapest, 2019. szeptember 12.